b'\n_START_ARTICLE_\nMarele Duce Serghei Mihailovici al Rusiei\n_START_SECTION_\nCopil\xc4\x83ria\n_START_PARAGRAPH_\nMarele Duce Serghei s-a n\xc4\x83scut la 7 octombrie 1869 la Borjomi, mo\xc8\x99ia de 810 km\xc2\xb2 a tat\xc4\x83lui s\xc4\x83u situat\xc4\x83 la 140 Km de Tiflis. A fost al \xc8\x99aselea copil din cei \xc8\x99apte ai Marelui Duce Mihail Nicolaievici \xc8\x99i a so\xc8\x9biei lui Marea Duces\xc4\x83 Olga Feodorovna n\xc4\x83scut\xc4\x83 Prin\xc8\x9besa Cecile de Baden. Numit Serghei dup\xc4\x83 Sf. Sergius din Radonezh, Marele Duce \xc8\x99i-a petrecut primii ani \xc3\xaen Caucaz p\xc3\xa2n\xc4\x83 \xc3\xaen 1881, c\xc3\xa2nd familia s-a mutat la St Petersburg._NEWLINE_Crescut \xc3\xaentr-un mediu strict \xc8\x99i militar, a primit pu\xc8\x9bin\xc4\x83 afec\xc8\x9biune din partea p\xc4\x83rin\xc8\x9bilor. Tat\xc4\x83l s\xc4\x83u, ocupat cu eforturile guvernamentale \xc8\x99i militare, a r\xc4\x83mas o figur\xc4\x83 \xc3\xaendep\xc4\x83rtat\xc4\x83. Mama lui cerea o disciplin\xc4\x83 strict\xc4\x83 \xc8\x99i era rece fa\xc8\x9b\xc4\x83 de copiii ei. Ca \xc8\x99i fra\xc8\x9bii lui, Serghei a fost destinat de la na\xc8\x99tere unei cariere militare. Avea numai dou\xc4\x83 s\xc4\x83pt\xc4\x83m\xc3\xa2ni c\xc3\xa2nd a fost \xc3\xaenscris \xc3\xaentr-o unitate militar\xc4\x83 care a fost numit\xc4\x83 dup\xc4\x83 el: Regimentul de Infanterie Vakusnkii al Marelui Duce Serghei Mihailovici.\n_START_SECTION_\nMare Duce al Rusiei\n_START_PARAGRAPH_\nLui Serghei Mihailovici \xc3\xaei pl\xc4\x83cea via\xc8\x9ba militar\xc4\x83 \xc8\x99i a servit \xc3\xaentr-un num\xc4\x83r de regimente. Ca \xc8\x99i tat\xc4\x83l s\xc4\x83u, s-a sim\xc8\x9bit atras c\xc4\x83tre artilerie \xc8\x99i echipament militar. Dup\xc4\x83 ce a absolvit \xc8\x98coala de Artilerie Mihailovici a intrat \xc3\xaen serviciul militar \xc3\xaen cadrul brig\xc4\x83zii de artilerie \xc8\x99i de cavalerie al G\xc4\x83rzii. \xc3\x8en 1891 \xc8\x9aarul Alexandru al III-lea l-a numit aide-de-camp iar \xc3\xaen 1899 a fost promovat la rangul de colonel._NEWLINE_\xc3\x8en 1904, a fost avansat la grad de general maior \xc3\xaen brigada de artilerie a G\xc4\x83rzii \xc8\x9aarului. L-a \xc3\xaenlocuit pe tat\xc4\x83l s\xc4\x83u \xc3\xaen 1905 ca general de artilerie, post pe care l-a de\xc8\x9binut p\xc3\xa2n\xc4\x83 \xc3\xaen 1915 c\xc3\xa2nd a fost eliminat din cauza unei controverse \xc3\xaen timpul Primului R\xc4\x83zboi Mondial. \xc3\x8en 1908 a devenit adjutant general. \xc3\x8en 1914 a fost promovat general de cavalerie. Din ianuarie 1916, Marele Duce ac\xc8\x9bioneaz\xc4\x83 \xc3\xaen calitate de inspector general de artilerie, el a demisionat din aceast\xc4\x83 pozi\xc8\x9bie, \xc3\xaen timpul c\xc4\x83derii monarhiei \xc3\xaen martie 1917._NEWLINE_Serghei Mihailovich era \xc3\xaenalt \xc8\x99i singurul copil al Marelui Duce Mihail Nicolaievici care a mo\xc8\x99tenit ochii alba\xc8\x99tri ai tat\xc4\x83lui s\xc4\x83u \xc8\x99i p\xc4\x83rul blond. A chelit prematur \xc8\x99i a fost considerat cel mai frumos din familie._NEWLINE_Avea un puternic sim\xc8\x9b al ridicolului \xc3\xaens\xc4\x83 era pesimist ca urmare a influen\xc8\x9bei tutorelui s\xc4\x83u colonelul Helmerson. Avea un tic verbal \xe2\x80\x9ctant pis!\xe2\x80\x9d (ce p\xc4\x83cat!) pentru orice veste proast\xc4\x83. Pe scar\xc4\x83 larg\xc4\x83 era considerat nepoliticos \xc8\x99i capricios \xc3\xaens\xc4\x83 \xc3\xaen acela\xc8\x99i timp \xc8\x99i sincer, afectuos, c\xc4\x83ruia \xc3\xaei pl\xc4\x83cea simplitatea._NEWLINE_Spre deosebire de fra\xc8\x9bii s\xc4\x83i era interesat de matematic\xc4\x83 \xc8\x99i fizic\xc4\x83, ceea ce coincidea cu gustul lui pentru artilerie. Serghei a fost interesat \xc8\x99i de numismatic\xc4\x83 \xc8\x99i a str\xc3\xa2ns o colec\xc8\x9bie bogat\xc4\x83 de monede. Ca to\xc8\x9bi Marii Duci era extrem de bogat. Pe l\xc3\xa2ng\xc4\x83 aloca\xc8\x9bia de Mare Duce de 200.000 de ruble pe an, el primea venituri de pe vastele mo\xc8\x99ii personale. La moartea tat\xc4\x83lui s\xc4\x83u \xc3\xaen 1909, averea sa a crescut \xc8\x99i mai mult._NEWLINE_A r\xc4\x83mas celibatar, a tr\xc4\x83it \xc3\xaen casa tat\xc4\x83lui s\xc4\x83u iar mai t\xc3\xa2rziu \xc3\xaempreun\xc4\x83 cu fra\xc8\x9bii s\xc4\x83i mai mari la palatul de pe Neva, noul palat Mihailovici din St. Petersburg. Holurile \xc8\x99i coridoarele palatului erau a\xc8\x99a de mari \xc3\xaenc\xc3\xa2t Serghei folosea o biciclet\xc4\x83 pentru a-\xc8\x99i vizita fra\xc8\x9bii, George \xc8\x99i Nicolae Mihailovici, care locuiau \xc3\xaen cealalt\xc4\x83 arip\xc4\x83 a palatului._NEWLINE_La \xc3\xaenceputul anilor 1890, Marele Duce Serghei Mihailovici era \xc3\xaen mod deosebit apropiat de fratele s\xc4\x83u Marele Duce Alexandru Mihailovici. Au c\xc4\x83l\xc4\x83torit \xc3\xaempreun\xc4\x83 \xc3\xaen India, \xc8\x99i-au oprit excursia la Bombay \xc3\xaen 1891 unde au auzit de moartea mamei lor. Ambii fra\xc8\x9bi erau \xc3\xaendr\xc4\x83gosti\xc8\x9bi de Marea Duces\xc4\x83 Xenia Alexandrovna, veri\xc8\x99oara lor primar\xc4\x83. Xenia l-a ales pe fratele lui Serghei cu care s-a c\xc4\x83s\xc4\x83torit \xc3\xaen 1894._NEWLINE_\xc3\x8en timpul ultimului an al domniei \xc8\x9aarului Alexandru al III-lea, Serghei \xc8\x99i fra\xc8\x9bii s\xc4\x83i Alexandru \xc8\x99i George Mihailovici erau companioni constan\xc8\x9bi ai viitorului \xc8\x9aar, Nicolae al II-lea. Apropierea dintre ei a \xc3\xaencetat \xc3\xaen momentul \xc3\xaen care Nicolae a devenit \xc8\x9aar \xc8\x99i s-a c\xc4\x83s\xc4\x83torit._NEWLINE_C\xc3\xa2nd Nicolae al II-lea, atunci \xc8\x9aarevici, s-a desp\xc4\x83r\xc8\x9bit de amanta sa, faimoasa balerin\xc4\x83 Matilda Kschessinskaia, i-a cerut lui Serghei s\xc4\x83 aib\xc4\x83 grij\xc4\x83 de ea. Din 1894, Marele Duce Serghei care avea 25 de ani a devenit protectorul Matildei. Marele Duce era generos cu amantele sale. \xc3\x8en 1895 i-a cump\xc4\x83rat o dacea \xc3\xaen Strelna. Kschessinskaia, acre era ambi\xc8\x9bioas\xc4\x83, \xc8\x99i-a folosit leg\xc4\x83turile cu Romanovii \xc3\xaen cariera ei. Serghei, ca pre\xc8\x99edinte al Societ\xc4\x83\xc8\x9bii Teatrelor Imperiale, a avut un rol activ \xc3\xaen lumea baletului pentru a asigura un loc de frunte \xc3\xaen baletul imperial pentru Matilda. De\xc8\x99i Serghei era devotat Matildei, ea nu era \xc3\xaendr\xc4\x83gostit\xc4\x83 de el ci \xc3\xael folosea ca arm\xc4\x83 pentru ambi\xc8\x9biile sale. El i-a r\xc4\x83mas un prieten devotat p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii lui. Nu s-a c\xc4\x83s\xc4\x83torit niciodat\xc4\x83 \xc8\x99i a g\xc4\x83sit \xc3\xaen compania Matildei un substitut pentu via\xc8\x9ba de familie._NEWLINE_\xc3\x8en februarie 1900 Matilda l-a \xc3\xaent\xc3\xa2lnit pe Marele Duce Andrei Vladimirovici, care era fiul Marelui Duce Vladimir Alexandrovici, veri\xc8\x99orul primar al lui Serghei. Matilda s-a \xc3\xaendr\xc4\x83gostit de Andrei \xc8\x99i cur\xc3\xa2nd cei doi au \xc3\xaenceput o rela\xc8\x9bie. Marele Duce Serghei a tolerat aventura r\xc4\x83m\xc3\xa2n\xc3\xa2nd un prieten apropiat \xc8\x99i loial faimoasei balerine \xc3\xaens\xc4\x83 rela\xc8\x9bia dintre cei doi Mari Duci era tensionat\xc4\x83._NEWLINE_Ei au \xc3\xaencercat s\xc4\x83 se evite unul pe altul \xc3\xaen timp ce au \xc3\xaemp\xc4\x83r\xc8\x9bit aceea\xc8\x99i femeie timp de aproape dou\xc4\x83zeci de ani. Acest "m\xc3\xa9nage \xc3\xa0 trois" a devenit \xc8\x99i mai complicat c\xc3\xa2nd la 18 iunie 1902 Matilda a n\xc4\x83scut un fiu. Ambii Mari Duci erau convin\xc8\x99i c\xc4\x83 fiecare din ei erau tat\xc4\x83l copilului. Dup\xc4\x83 Revolu\xc8\x9bie, at\xc3\xa2t Matilda c\xc3\xa2t \xc8\x99i Marele Duce Andrei au sus\xc8\x9binut c\xc4\x83 Andrei era tat\xc4\x83l. Copilul, care a devenit cunoscut \xc3\xaen familie sub numele de Vova, a primit numele de Vladimir Sergheievici. Cerificatul de na\xc8\x99tere indic\xc4\x83 ca tat\xc4\x83 pe Serghei iar el a fost foarte devotat copilului. Problema paternit\xc4\x83\xc8\x9bii lui Vladimir a r\xc4\x83mas nerezolvat\xc4\x83. Cu toate astea, cele mai multe surse atribuie paternitatea Marelui Duce Andrei, cu care copilul sem\xc4\x83na._NEWLINE_\xc3\x8en 1908, Contesa Barbara Vorontzova-Daskova, n\xc4\x83scut\xc4\x83 Orlova, v\xc4\x83duva Contelui Ivan Illarionovitci Vorontzov-Daskov, a n\xc4\x83scut un fiu, Alexandru, \xc3\xaen Elve\xc8\x9bia. Se pare c\xc4\x83 tat\xc4\x83l lui Alexandru era Marele Duce Serghei Mihailovici. Alexandru a fost adoptat de o prieten\xc4\x83 a mamei lui, Sophia Vladimirovna Dehn, a c\xc4\x83rei bunic\xc4\x83 a fost fiica \xc8\x9aarului Nicolae I al Rusiei. \xc8\x98i-a petrecut copil\xc4\x83ria \xc3\xaen Italia unde tat\xc4\x83l adoptiv \xc3\xae\xc8\x99i satisf\xc4\x83cea serviciul naval. Alexandru a devenit un artist cunoscut, s-a c\xc4\x83s\xc4\x83torit de dou\xc4\x83 ori \xc8\x99i a murit \xc3\xaen SUA \xc3\xaen 1979.\n_START_SECTION_\nR\xc4\x83zboi \xc8\x99i Revolu\xc8\x9bie\n_START_PARAGRAPH_\nDup\xc4\x83 ce a vizitat Austria \xc8\x99i Germania \xc3\xaen 1913 Serghei Mihailovici a informat guvernul despre munca febril\xc4\x83 a fabricilor de armament al puterilor central europene \xc3\xaens\xc4\x83 avertizarea despre un iminent r\xc4\x83zboi nu a fost luat\xc4\x83 \xc3\xaen seam\xc4\x83 de mini\xc8\x99trii ru\xc8\x99i._NEWLINE_\xc3\x8en vara anului 1914 chiar \xc3\xaenainte de izbucnirea r\xc4\x83zboiului, Marele Duce Serghei c\xc4\x83l\xc4\x83torea \xc3\xaen apropierea Lacului Baikal c\xc3\xa2nd a c\xc4\x83zut bolnav de febr\xc4\x83 reumatic\xc4\x83 la Chita. La \xc3\xaentoarcere, \xc3\xaen primele zile de toamn\xc4\x83, boala complicat\xc4\x83 cu pleurezie a luat forme severe. A petrecut cinci luni la pat \xc3\xaenainte de a-\xc8\x99i putea relua atribu\xc8\x9biile._NEWLINE__NEWLINE_Ca \xc8\x99ef al artileriei Mare Duce Serghei a intrat sub focul pre\xc8\x99edintelui Dumei, Mihail Rodzianko. Corup\xc8\x9bia \xc8\x99i neglijen\xc8\x9ba erau galopante \xc3\xaen departamentul artileriei \xc8\x99i au existat scandaluri legate de contractele artileriei. Kschessinskaia a fost acuzat\xc4\x83 c\xc4\x83 a primit comenzi preferen\xc8\x9biale \xc3\xaen scopul avantajelor economice. Marele Duce a fost acuzat pentru c\xc4\x83 nu descoperise ho\xc8\x9biile \xc8\x99i pentru protejarea tranzac\xc8\x9biilor amantei sale. \xc3\x8en ianuarie 1916, Marele Duce a demisionat din postul de \xc8\x99ef al artileriei._NEWLINE_A fost numit inspector general de artilerie \xc3\xaen campania de la Stavka. Se \xc3\xaent\xc3\xa2lnea cu \xc8\x9aarul Nicolae al II-lea \xc3\xaen fiecare zi deoarece locuiau \xc3\xaen acela\xc8\x99i tren. Serghei era din ce mai pesimist cu privire la Rusia \xc3\xaens\xc4\x83 nu l-a putut influen\xc8\x9ba pe \xc8\x9aar care avea \xc3\xaencredere numai \xc3\xaen so\xc8\x9bia lui Alexandra Feodorova \xc8\x99i care nu-l pl\xc4\x83cea pe Serghei \xc8\x99i-l enumera printre du\xc8\x99manii ei._NEWLINE_La abdicarea lui Nicolae al II-lea, Serghei se afla la Moghil\xc4\x83u. \xc3\x8en timpul primei luni de guvernare provizorie, Marele Duce a r\xc4\x83mas la Moghil\xc4\x83u \xc3\xaentr-un exil voluntar la sfatul fratelui s\xc4\x83u Marele Duce Nicolae. Serghei Mihailovici s-a \xc3\xaentors la Petrograd la \xc3\xaenceputul lunii iunie 1917. A r\xc4\x83mas \xc3\xaen fosta capital\xc4\x83 imperial\xc4\x83 locuind cu fartele lui Nicolae la noul palat Mihailovici. Serghei a cerut-o de so\xc8\x9bie pe Matilda, care de\xc8\x99i \xc8\x9binea la el, nu-l iubea \xc8\x99i l-a refuzat. A preferat s\xc4\x83 se duc\xc4\x83 al\xc4\x83turi de Marele Duce Andrei \xc3\xaen Caucaz.\n_START_SECTION_\nCaptivitatea \xc8\x99i moartea\n_START_PARAGRAPH_\nDup\xc4\x83 succesul bol\xc8\x99evicilor \xc3\xaen Revolu\xc8\x9bia din Octombrie 1917, ziarele din Petrograd au publicat un decret prin care to\xc8\x9bi Romanovii pe linie masculin\xc4\x83 erau convoca\xc8\x9bi de CEKA, poli\xc8\x9bia secret\xc4\x83, pentru \xc3\xaenregistrare. Ini\xc8\x9bial nu li s-a permis s\xc4\x83 p\xc4\x83r\xc4\x83seasc\xc4\x83 ora\xc8\x99ul. \xc3\x8en martie 1918 Romanovii care se \xc3\xaenregistraser\xc4\x83 au fost chema\xc8\x9bi din nou, de data asta pentru a fi trimi\xc8\x99i \xc3\xaen exil. Serghei Mihailovici a fost trimis la Viatka, un or\xc4\x83\xc8\x99el situat la poalele Mun\xc8\x9bilor Urali._NEWLINE_Marele Duce Serghei a plecat spre destinu s\xc4\x83u \xc3\xaen compania secretarului personal, trei fii ai Marelui Duce Constantin Constantinovici (prin\xc8\x9bii: Ivan, Constantin, Igor) \xc8\x99i Prin\xc8\x9bul Vladimir Paley, fiul din c\xc4\x83s\xc4\x83toria morganatic\xc4\x83 a Marelui Duce Paul Alexandrovici. La Viatka, Marele Duce a fost instalat \xc3\xaentr-o alt\xc4\x83 c\xc4\x83su\xc8\x9b\xc4\x83 dec\xc3\xa2t celelalte rude mai tinere. Cu toate c\xc4\x83 practic erau prizonieri au fost l\xc4\x83sa\xc8\x9bi s\xc4\x83 circule liber prin ora\xc8\x99 \xc8\x99i s\xc4\x83 participe la slujbele bisericii locale. Dup\xc4\x83 11 zile situa\xc8\x9bia lor avea s\xc4\x83 se schimbe._NEWLINE_La 30 aprilie, Marele Duce Serghei, secretarul s\xc4\x83u \xc8\x99i al\xc8\x9bi Romanovi au fost transfera\xc8\x9bi la Ekaterinburg din ordinul Sovietului Regional Urali._NEWLINE_C\xc4\x83l\xc4\x83toria a durat trei zile prin p\xc4\x83durile din Urali. La 3 mai 1918 prizonierii au ajuns la Ekaterinburg. Au fost caza\xc8\x9bi la hotel; c\xc3\xa2teva zile mai t\xc3\xa2rziu, li s-a al\xc4\x83turat Marea Duces\xc4\x83 Elisabeta Fiodorovna, sora \xc8\x9aarinei._NEWLINE_De\xc8\x99i \xc8\x9aarul, \xc8\x9aarina \xc8\x99i copiii lor se aflau acolo, \xc3\xaen apropiere de casa Ipatiev, nu au putut intra \xc3\xaen contact. Dup\xc4\x83 dou\xc4\x83 s\xc4\x83pt\xc4\x83m\xc3\xa2ni, la 18 mai 1918 li s-a spus prizonierilor c\xc4\x83 vor fi transfera\xc8\x9bi la Alapayevsk, \xc3\xaen nordul Uralilor, la 190 de km de Ecaterinburg. \xc3\x8en aceea\xc8\x99i dup\xc4\x83-amiz\xc4\x83 au fost urca\xc8\x9bi \xc3\xaen tren \xc8\x99i, dou\xc4\x83 zile mai t\xc3\xa2rziu au ajuns la destina\xc8\x9bie._NEWLINE__NEWLINE_Romanovii au fost plasa\xc8\x9bi la o \xc8\x99coal\xc4\x83 dezafectat\xc4\x83 Napolnaia, situat\xc4\x83 la marginea ora\xc8\x99ului. \xc8\x98coala era mic\xc4\x83, de numai \xc8\x99ase \xc3\xaenc\xc4\x83peri, mobilier de baz\xc4\x83 \xc8\x99i rar. Fiecare prizonier a primit un pat de fier. Li s-a permis s\xc4\x83 circule prin celelalte camere de clas\xc4\x83 \xc8\x99i s\xc4\x83-\xc8\x99i rezolve amenaj\xc4\x83rile de trai pe cont propriu. Marele Duce Serghei a \xc3\xaemp\xc4\x83r\xc8\x9bit camera cu secretarul s\xc4\x83u \xc8\x99i Prin\xc8\x9bul Paley._NEWLINE_De\xc8\x99i captivi sub paz\xc4\x83 strict\xc4\x83 de solda\xc8\x9bi ai Armatei Ro\xc8\x99ii, li s-a permis s\xc4\x83 mearg\xc4\x83 \xc3\xaen ora\xc8\x99, s\xc4\x83 vorbeasc\xc4\x83 cu oamenii \xc8\x99i s\xc4\x83 mearg\xc4\x83 la biseric\xc4\x83. Preg\xc4\x83tindu-se s\xc4\x83 petreac\xc4\x83 o perioad\xc4\x83 la Alapayevsk, au plantat flori \xc8\x99i legume \xc3\xaen gr\xc4\x83dina din apropierea \xc8\x99colii \xc8\x99i au petrecut multe ore luc\xc3\xa2nd acolo. \xc3\x8en zilele ploioase, Romanovii citeau romane ruse\xc8\x99ti unul altuia. Treptat, regimul s-a \xc3\xaen\xc4\x83sprit \xc8\x99i nu li s-a mai permis s\xc4\x83 mearg\xc4\x83 la plimb\xc4\x83ri. \xc8\x98coala a fost \xc3\xaenconjurat\xc4\x83 de un gard de s\xc3\xa2rm\xc4\x83 ghimpat\xc4\x83 \xc8\x99i de tran\xc8\x99ee de mici dimensiuni. Dou\xc4\x83 s\xc4\x83pt\xc4\x83m\xc3\xa2ni mai t\xc3\xa2rziu, au fost uci\xc8\x99i.'